Domus Sanctae Marthae
Domus Sanctae Marthae est aedificium in Civitate Vaticana situm anno 1996 perfectum, quod hominibus qui negotia habeant cum Sancta Sede hospitium praebet et praecipue est habitaculum in quo cardinales electores inter conclavia iuxta Constitutionem Apostolicam quae verbis incipit Universi Dominici Gregis, a papa Ioanne Paulo II anno 1996 promulgatam, hospitantur. Domus Sanctae Marthae in eodem loco erecta est in quo anno 1891 Pontificium Hospitium Sanctae Marthae Leone XIII papa iubente aedificatum erat. Nunc est etiam Francisci papae habitatio, cum ipse Romanus pontifex Franciscus, brevi post electionem suam ad summum pontificatum anno 2013 factam, diaetam papalem in Palatio Apostolico positam habitare recusaverit.